ગંજીફામાં બાવન પાનાં હોય છે. માણસની જિંદગીના એક વર્ષમાં ત્રણસો પાંસઠ દિવસ હોય છે. એક-એક દિવસ એક પાનું છે. એ એક-એક પાનું વરસની તો ઠીક, જિંદગીની રમત પર અસર પાડી શકે છે. કોઈક દિવસ માણસને શુકનવંતો લાગે છે તો કોઈક દિવસ તેને અપશુકનિયાળ લાગે છે. આમ જુઓ તો દિવસ તો બધા જ સરખા છે- પૂનમ કે અમાસ. દરેકનું રૃપ અલબત્ત અલગ અલગ હોય છે પણ પૂનમના દિવસે જીવનને અજવાળનારી ઘટના બને અને અમાસનો દિવસ કાળોધબ્બ સાબિત થાય એવું હોતું નથી.